Oruganikyo 72: Ruhanga Akonyera Omukama Hezekiya
NOMANYA habwaki omusaija onu nasaba Yahwe? Habwaki ayanjurwize ebbaruha zinu zoona mumaiso g’ekyoto kya Yahwe? Omusaija onu nuwe Hezekiya. Nuwe mukama w’enganda ibiri eza Isareri ey’omu masirimuka. Kandi ali mu kabi kaingi. Nomanya habwaki?
Habwokuba amahe ga Asura gaali gamazire kuhwerekereza obukama bw’omu matemba obw’enganda ikumi. Yahwe akaleka kinu okubaho habwokuba abantu baali babi muno. Hati amahe ga Asura gaali gaizire kuramagira obukama obw’enganda ibiri.
Omukama wa Asura akaba amazire kuhandikira omukama Hezekiya ebbaruha. Zinu nizo ebbaruha Hezekiya akaba ataire mu maiso ga Ruhanga. Ebbaruha zali nizidurra Yahwe n’okuragira Hezekiya kuhanika emikono. Enu niyo nsonga habwaki Hezekiya yasabire ati: ‘Ai Yahwe, tujune kuruga mumikono gy’omukama wa Asura. Obu nubwo amahanga goona galimanya ngu niwe wenka oli Ruhanga.’ Yahwe akaba naija kuhuliriza okusaba kwa Hezekiya?
Hezekiya mukama murungi. Tarukusisana n’abakama abandi ababi ab’obukama bw’enganda 10 eza Isareri rundi kusisana ise Ahazi ayabaire mukama mubi muno. Hezekiya atwire naakuratira ebiragiro bya Yahwe byona. Nahabwekyo, hanyuma ya Hezekiya kusaba, omurangi Isaya akamusindikira obutumwa bunu kuruga hali Yahwe: ‘Omukama wa Asura talitaaha omu Yerusalemu. Busaho n’omu h’abasirikale be alirusembera haihi. Tibalirasayo engobe n’emu omurubuga.’
Dora omukisisani ha rupapura runu. Nomanya emirambo egi yoona yabaha? Y’Abasura. Yahwe akatuma maraika we mukiro kimu. Maraika onu akaita abasirikale b’Abasura 185,000. Nahabwekyo omukama w’Asura ebyokurwana akabirugaho n’okugarukayo owabu.
Obukama bw’enganda ibiri bukakizibwa, kandi abantu batunga obusinge kumara akasumi kake. Baitu hanyuma y’okufa kwa Hezekiya, mutabani we Manase nuwe yafoirwe omukama. Manase, na mutabani we Amoni ayamugarukireho, bombi bakaba bakama babi muno. Nahabwekyo, nsi ekagaruka kubamu obucwi bw’ebiragiro n’obutatekaana. Hanyuma y’omukama Amoni kwitwa abahereza be, mutabani we Yosiya akatandika kulema nk’omukama ow’enganda ibiri.
2 Bakama 18:1-36; 19:1-37; 21:1-25.
Ebikaguzo
- Omusaija ogu ow’omu kisisani nuwe oha, kandi habwaki ali mu mihito nyingi?
- Ebbaruha ezo Hezekiya ataire omumaiso ga Ruhanga zikaba zirugire nkaha, kandi Hezekiya akasaba ata?
- Hezekiya akaba ali Mukama wa mulingo ki, kandi butumwa ki obu Yahwe yamuheriize okuraba munabbi Isaya?
- Kiki maraika wa Yahwe eki yakozire Abasura, nkoku kirukwolekwa omu kisisani?
- Nobu kikaba ngu obukama obw’enganda ibiri bukaba buli mubusinge okumara akaanya, kiki ekyabaireho hanyuma y’okufa kwa Hezekiya?
Ebikaguzo ebindi
- Soma 2 Bakama 18:1-36.
Omugambizi w’Abasura Labuseri, akalengaho ata okumaramu Abaisareri okwikiriza? (2 Bakam. 18:19, 21; Kurug. 5:2; Zab. 64:3)
Obu bakuba nibakoragana n’abarukubahiganiza, Abakaiso ba Yahwe nibakuratira bata ekyokurorraho kya Hezekiya? (2 Bakam. 18:36; Zab. 39:1; Nfu. 26:4; 2 Tim. 2:24)
- Soma 2 Bakama 19:1-37.
Abantu ba Yahwe ab’ebiro binu nibakuratira bata ekyokurorraho ekya Hezekiya obu barukuba omu bwire obw’emihito? (2 Bakam. 19:1, 2; Nfu. 3:5, 6; Baheb. 10:24, 25; Yak. 5:14, 15)
Kusingurwa kwa miringo ki esatu Omukama Senakaribu oku yatungire, kandi nakikirra ki muby’obunabbi? (2 Bakam. 19:32, 35, 37; Kus. 20:2, 3)
- Soma 2 Bakama 21:1-6, 16.
Habwaki nikigambwa ngu Manase nuwe yabaire omu h’abakama arukukirayo kuba mubi muno ayalemere Yerusalemu? (2 Bakam. 33:4-6, 9)
run_Latn lug_Latn lug_Latn run_Latn lug_Latn lug_Latn lug_Latn lug_Latn lug_Latn lug_Latn run_Latn run_Latn lug_Latn lug_Latn run_Latn lug_Latn run_Latn lug_Latn lug_Latn lug_Latn lug_Latn lug_Latn lug_Latn